Polgármesteri Hivatal Szervezeti Működési Szabályzata 1.) melléklete 16.) függeléke

**Közszolgálati Etikai Kódex**

Csanytelek Község Jegyzőjeként a Csanyteleki Polgármesteri Hivatal köztisztviselőivel szemben támasztott hivatásetikai alapelvekről és az etikai eljárás szabályainak meghatározásáról az alábbi szabályzatot adom ki a *közszolgálati tisztviselőkről* szóló 2011. CXCIX. törvény (a továbbiakban: Kttv.) 231. § (1) bekezdése szerinti kötelezettség alapján.

1. **Általános magatartási normák**

**Hűség és elkötelezettség**

A közszolgálat feladata – az Alaptörvénnyel és a hatályos jogszabályokkal összhangban – a köz érdekében való eljárás. A köztisztviselő Magyarországhoz, azon belül Csanytelek Község Önkormányzatához való hűsége, az Alaptörvényben szabályozott demokratikus intézményrendszer keretei között érvényesülő közérdek iránti elkötelezettségén át nyilvánul meg, mely *elkötelezettségét a köztisztviselő esküvel erősít meg.*

A Polgármesteri Hivatal köztisztviselőjének, ügykezelőjének az önkormányzat és a hivatal szabályzataiban és egyéb belő dokumentumaiban, valamint ezen Etikai Kódexben szabályozott viszonyokra úgy kell tekintenie, mint amelyek az alkotmányos intézményrendszer részét képezik és a helyi közérdek iránti elkötelezettségük az ezeknek való megfelelés által nyilvánulhat meg.

**Nemzeti érdekek előnyben részesítése**

A köztisztviselő kötelezettségeit a hazaszeretet és a haza iránti lojalitás alapértékek érvényre juttatásával, a legnagyobb odaadással teljesítse, felelőséggel a nemzeti érdekek előnyben részesítése érdekében cselekedjen.

**Az igazságos és méltányos jogszolgáltatás**

A köztisztviselő úgy alkalmazza a jogszabályokat, hogy azok – a jogszabályan meghatározott szempontok és az adott ügy egyedi sajátosságainak figyelembevételével – megfeleljenek az általános jogelveknek, az alkalmazott jogszabályok rendeltetésének, valamint a méltányosság követelményének. Minden cselekedetében emberséges, védi az emberi méltóságot, tiszteletben tartja az emberi és a személyiségi jogokat.

**Méltóság és tisztesség**

A köztisztviselő köteles a hivatása gyakorlása során és a magánéletében egyaránt olyan magatartást tanúsítani, hogy megőrizze és megerősítse az állampolgároknak a közigazgatási szervek tisztességébe, semlegességébe és hatékonyságába vetett közbizalmat. Hivatásából eredően minden olyan esetben olyan magatartást kell tanúsítani, amellyel kiérdemli az állampolgárok, a munkatársai és hivatali felettesei tiszteletét és megbecsülését önmaga és az általa képviselt közszolgálat iránt.

A köztisztviselőtől elvárható, hogy munkája során udvarias és előzékeny magatartást tanúsítson az ügyfelekkel és munkatársaival szemben, valamint megjelenésével és kulturált öltözködésével is erősítse munkahelye és az egész közszolgálat elismerését.

A köztisztviselő köteles a tevékenysége során tisztességesen, feddhetetlenül, korrupciómentesen eljárni, ezért köteles elutasítani minden – feladata ellátásával összefüggő, nem jogszabályon alapuló - előnyöket (pl. ajándék, egyéb gazdasági előny), amelyek döntéseiben befolyásolhatják.

**Előítéletektől való mentesség (ügyfélbarát magatartás)**

A közigazgatási feladatok végrehajtása során a köztisztviselő köteles egyenlő bánásmódban részesíteni az azonos helyzetben lévőket, továbbá a nemzetiségen, nemen, fajon, bőrszínen, etnikai vagy társadalmi hovatartozáson, genetikai jellemzőkön, nyelven, valláson vagy hite, politikai vagy egyéb meggyőződésen, nemzeti kisebbségi hovatartozáson, tulajdonon, vagyoni helyzeten, születésen, fogyatékosságon, koron vagy szexuális beállítottságon alapuló indokolatlan diszkriminációt és annak látszatát is kerülnie kell. Az ügyfél felé a közigazgatás ügyfélbarát jellemzőjét a köztisztviselőnek kell közvetítenie, erre a kötelezettségére a köztisztviselőnek a mindennapi munkája során tekintettel kell lennie és érvényre kell juttatnia.

A köztisztviselő az ügyfelek felé a közigazgatás ügyfélbarát jellegét kell közvetítse, erre a kötelezettségére a köztisztviselőnek a mindennapi munkája során tekintettel kell lennie és ezen alapelvet érvényre kell juttatnia.

**Pártatlanság**

A köztisztviselő tevékenysége során nem lehet részrehajló, hivatali tevékenysége és eljárása mindenkor elfogulatlan és pártatlan kell, hogy legyen. A köztisztviselő köteles tartózkodni valamennyi – a pártatlanság bármely formáját hátrányosan érintő – önkényes intézkedéstől, valamint a magatartását nem irányíthatja sem személyes, sem családi, sem pedig politikai érdek. Döntésiben legyen pártatlan, a rábízott ügyekben a valóságnak megfelelő adatokat figyelembe véve járton el, képviselje a közérdeket.

**Felelősségtudat és szakszerűség**

A köztisztviselő cselekvési kötelezettségét mindenkor késedelem nélkül köteles ellátni, a felelősséget másra alaptalanul nem háríthatja át. Hibás döntései következményeit lehetőség szerint orvosolja. Mértékadó gondossággal kell biztosítania a felelősségi körlébe tartozó közpénzek és közvagyon törvényes, célszerű és eredményes felhasználását, a munkájához igénybe vett pénzügyi és anyagi eszközöket rendeltetésüknek megfelelően kell használnia, kezelnie.

**Együttműködés**

A köztisztviselőnek hivatása gyakorlása során törekednie kell a vele kapcsolatban állók tekintetében az együttműködésre, segítségnyújtásra, a kölcsönös tiszteleten alapuló udvarias, szolgálatkész és előzékeny kapcsolattartásra.

a köztisztviselő köteles hivatali feladatinak ellátása során következetesen a hivatali rendtartásnak megfelelően eljárni, munkája ésszerű és kiszámítható legyen. Az eljárásokkal kapcsolatos jogszabályon alapuló tájékoztatást és felvilágosítást nem tagadhatja meg a hatáskörébe tartozó ügyekben.

**Intézkedések megtételére irányuló arányosság**

A köztisztviselő döntéseinek meghozatala során biztosítani kell, hogy a meghozott intézkedések arányosak legyenek az elérni kívánt céllal. Intézkedései során köteles tiszteletben tartani a magánszemélyek érdekei és az általános közérdek között egyensúlyt.

**Védelem**

A köztisztviselőt a törvényes és szakszerű munkavégzése közben pártatlan és pártpolitikai-semleges magatartása, valamint szakszerű feladatellátása miatt semmilyen hátrány nem érheti.

1. **A vezetővel szemben támasztott további etikai alapelvek**

**Példamutatás**

A vezető személyes példamutatással, ráhatással köteles motiválni beosztottjait a számukra jogszabályban előírt, vagy a hivatal által meghatározott kötelezettségeiknek teljesítésére, valamint tudatosítani köteles bennük a folyamatos szakmai önképzés, a helyismeret jelentőségét, annak hasznát, hiányának hátrányait.

A vezető köteles a legmagasabb követelményeket önmagával szemben támasztani, az általa vezetett szervezeti egység eredményes működését legjobb tudása és ismeretei szerint biztosítani. Ennek érdekében köteles maga és a kívánt cél érdekében hasznosnak bizonyuló elméleti és gyakorlati ismeretek elsajátítására, elmélyítésére, saját szakmai ismereteinek továbbfejlesztésére, tanácskozásokon, szakmai konferenciákon, konzultáción való részvételre.

A vezetőnek törekednie kell arra, hogy az elvégzendő munka jellegétől, illetve a helyzet adta lehetőségektől függően kérje ki és vegye figyelembe munkatársai véleményét, ötletét, javaslatát.

**Szakmai szempontok érvényesítése**

A vezetőnek törekednie kell arra, hogy növekedjen az általa vezetett szervezet, szervezeti egység tekintélye, elismertsége, előnyös megítélése fennmaradjon.

A vezetőnek a munkahelyi problémák és konfliktusok feloldásában kellő tapintattal, empátiával és körültekintéssel, de határozottan és késlekedés nélkül kell eljárnia.

**Számonkérési kötelezettség**

A vezető feladata, hogy a hatékony és eredményes munkavégzés végrehajtása érdekében éljen számonkérési kötelezettségével. Köteles a jogszabályokban, a hivatal ügyrendjében, a kiadott utasításokban foglaltakat betartani és számon kérni. Juttassa érvényre a vezetése alá tartozók körében a hivatásetikai szabályokat és értékrendet, ennek alapján támogassa, vagy marasztalja el beosztottjait.

1. **A hivatásetikai eljárás szabályai**
2. Az a köztisztviselő, aki megsérti a hivatásetikai szabályokat, etikai vagy fegyelmi felelősséggel tartozik.
3. A hivatásetikai követelményeket megsértő köztisztviselővel szemben a munkáltatók jogkör gyakorlója dönt a kiszabható (Kttv. 231. § (1) bekezdés szerinti) figyelmeztetésről, súlyosabb esetben megrovásról.
4. A hivatásetikai eljárás szabályai megsértésének gyanúja esetén, etikai eljárás lefolytatására a munkáltatói jogkör gyakorlója az eset tudomására jutásától számított egy hónapon belül intézkedhet. A munkáltatói jogkör gyakorlója az eljárás lefolytatására háromtagú bizottságot jelöl ki, melynek feladata a szabályszegés körülményeinek és következményeinek feltárása, vizsgálati eredményének összegzése. A vizsgálat során az eljárás alá vont személyt meg kell hallgatnia, a meghallgatásáról jegyzőkönyvet kell felvennie. A bizottság –az eljárás végén- szükség esetén javaslatot tesz az elkövető köztisztviselővel szemben kiszabható büntetésre. A bizottság a javaslatát szavazattöbbséggel hozza meg.
5. A hivatali szervezet vezetője esetében a c) pontban foglaltakat azzal az eltéréssel kell alkalmazni, hogy a bizottság vezetője az Ügyrendi Bizottság Elnöke, a Bizottság Tagjait a Polgármester a helyi önkormányzati képviselők közül jelöli ki.
6. A köztisztviselő e szabályzat b) pontja szerinti büntetés kiszabása esetén - amennyiben fegyelmi eljárásra nem kerül sor - a Kttv. 238. § (1) bekezdése alapján bírósághoz fordulhat.
7. Amennyiben a köztisztviselő magatartása, vagy annak következménye meglapozza a köztisztviselő fegyelmi felelősségét, a munkáltatói jogkör gyakorlójának kezdeményezésére a fegyelmi eljárást a Kttv. szabályai szerint kell lefolytatni.
8. **Záró rendelkezések**

E szabályzat hatálybalépése előtt benyújtott és e szabályzat rendelkezéseivel összefüggő kérelmek elbírálására a szabályzat hatálybalépése előtt hatályos szabályokat kell alkalmazni, ha az kedvezőbb a köztisztviselőre nézve.

A szabályzat hatálybalépése előtt hatályos szabályok alapján megkötött szerződéseket e szabályzat nem érinti.

A belső szervezeti egységek (irodák) vezetői kötelesek e szabályzatot a vezetésük alá tartozó köztisztviselőkkel, ügykezelőkkel megismertetni, akik ennek tényét e szabályzathoz csatolt külön íven a dátum megjelölésével aláírásukkal igazolják.

**Záradék:** E szabályzat 2024. január 15. napján lép hatályba és az általam tárgyban kiadott más szabályzatban foglalt rendelkezések hatályát vesztik.

C s a n y t e l e k, 2024. január 15.

Kató Pálné jegyző

**Nyilatkozat**

**a Csanyteleki Polgármesteri Hivatal Közszolgálati Etikai Kódexében foglaltak tudomásul vételéről**

Alulírott a tárgyi Szabályzatban, foglaltakat megismertem, melyet sajátkezű aláírásommal igazolok. Tudomásul veszem, hogy az abban írtakat munkavégzésem során köteles vagyok alkalmazni, a szabályokat maradéktalanul betartani.

|  |  |  |  |  |
| --- | --- | --- | --- | --- |
| **Srsz.** | **Köztisztviselő, közalkalmazott, munkavállalók neve** | **Szervezeti egység megnevezése** | **Megismerés dátuma** | **Köztisztviselő, közalkalmazott, munkavállalók neve** |
|  | **A** | **B** | **C** | **D** |
| 1. | Kató Pálné | Jegyző |  |  |
| 2. | Tápainé Karkas Krisztina | Adó- és Pénzügyi Iroda |  |  |
| 3. | Zsótér Dóra |  |  |
| 4. | Gálné Gyöngyi Éva |  |  |
| 5. | Törköly Jánosné |  |  |
| 6. | Jériné Tóth Laura |  |  |
| 7. | Mucsi Attila |  |  |
| 8. | Kecskeméti Dorottya | Jegyzői Iroda |  |  |
| 9. | Fülöpné Szeri Noémi |  |  |
| 10. | Ábelné Deák Anita |  |  |
| 11. | Patainé Gémes Tímea Irodavezető | Szociális Iroda |  |  |